撫松堂
作者：李處權
朝代：宋

paragraphs: 丈人居水南，未省價高索。
平生丘壑事，長嘯天宇窄。
舍傍五株柳，宛是陶家宅。
舍南數畆園，似與人境隔。
方須漉酒巾，漸喜扶老策。
以兹不願仕，偶然似彭澤。
青松手所種，撫之無愧色。
都忘歲月徂，不受霜霰廹。
是身等浮雲，術也可不擇。
持此百年間，常恐中道畫。
曠哉遺世情，遇我眼不白。
問我來何時，胡爲久於客。
我官亦易抛，行矣勿多責。
方從倦飛鳥，望林整歸翮。